1.Uvod

1.1Ozadje

S statističnimi podatki o prostih delovnih mestih se beleži število nezasedenih delovnih mest v določenem trenutku, in sicer tisti del povpraševanja po delovni sili, ki presega ponudbo delovne sile. Ti podatki tako zagotavljajo ključne informacije o morebitnih vrzelih med povpraševanjem po delovni sili in ponudbo delovne sile, vključno z neskladji na trgu dela, do katerih, kadar znanja in spretnosti ali lokacija oseb, ki iščejo zaposlitev, ne ustrezajo pričakovanjem morebitnih delodajalcev.

Uredba (ES) št. 453/2008 Evropskega parlamenta in Sveta z dne 23. aprila 2008 o četrtletnih statističnih podatkih glede prostih delovnih mest v Skupnosti (v nadaljnjem besedilu: uredba o statističnih podatkih o prostih delovnih mestih) določa okvir za pripravo in oceno četrtletnih statističnih podatkov o prostih delovnih mestih.

Komisija mora v skladu s členom 10 uredbe o statističnih podatkih o prostih delovnih mestih pred 24. junijem 2010 in vsaka tri leta po tem datumu Evropskemu parlamentu in Svetu predložiti poročilo o izvajanju Uredbe. Namen tega poročila je oceniti kakovost statističnih podatkov, ki jih zagotavljajo države članice, in evropskih zbirnih podatkov. Poleg tega so opredeljena in predstavljena področja, na katerih bi se lahko v prihodnosti naredile izboljšave.

To je peto poročilo Komisije Evropskemu parlamentu in Svetu. Poročilo temelji na izkušnjah z zagotavljanjem podatkov v četrtletnih presledkih in dokumentaciji, ki so jo države članice predložile v svojih letnih poročilih o kakovosti. To poročilo se osredotoča na kakovost statističnih podatkov o prostih delovnih mestih, prejetih od prejšnje izdaje. Proučeni so zadevni podatki, poslani Komisiji za referenčna četrtletja od prvega četrtletja leta 2019 do četrtega četrtletja leta 2021.

1.2Pravni okvir

Da bi Komisija dopolnila splošni okvir, vzpostavljen z uredbo o statističnih podatkih o prostih delovnih mestih, je sprejela dve izvedbeni uredbi:

– Uredbo Komisije (ES) št. 1062/2008, v kateri so opredeljeni postopki za desezoniranje, ki jih je treba uporabljati od prvega četrtletja leta 2014, struktura in vsebina letnih poročil o kakovosti, ki jih morajo države članice poslati Komisiji, ter datumi pošiljanja teh poročil, ter

– Uredbo Komisije (ES) št. 19/2009, v kateri je opredeljen izraz „prosto delovno mesto“ ter so določeni roki za pošiljanje podatkov in obdobja, ki morajo biti zajeta v prvem sklopu poslanih podatkov. V prilogi k temu pravnemu aktu so navedene države članice, ki izvajajo študije izvedljivosti, in teme teh študij.

V skladu z navedeno zakonodajo morajo vse države članice zagotoviti časovne vrste za skupno število prostih in zasedenih delovnih mest z začetkom v prvem četrtletju leta 2010. Podatke morajo zagotoviti najpozneje 70 dni po koncu četrtletja (T + 70). Poleg tega morajo države članice, v katerih skupno število zaposlenih presega 3 % skupnega števila zaposlenih v EU, hitre ocene poslati najpozneje 45 dni po koncu četrtletja (T + 45).

Države članice morajo predložiti število prostih in zasedenih delovnih mest za vse poslovne enote in po gospodarski dejavnosti za vsako področje klasifikacije NACE Revizija 2 (NACE Rev. 2). Vendar je v uredbi o statističnih podatkih o prostih delovnih mestih za mala podjetja (ki so opredeljena kot enote z manj kot desetimi zaposlenimi) in področja klasifikacije NACE Rev. 2 O–S (pri katerih so glavne dejavnosti javna uprava, zdravstvo in izobraževanje) določeno, da bi morale tiste države članice, ki imajo težave pri zagotavljanju podatkov, izvesti študije izvedljivosti.

Čeprav so te študije izvedljivosti nekaterim državam članicam omogočile, da so zajele celotno gospodarstvo, to še ne velja za tri države (Dansko, Francijo in Italijo). Podatki za te države niso popolnoma primerljivi s podatki preostalega dela EU. V Franciji in Italiji javne ustanove niso zajete v področjih javne uprave, izobraževanja in zdravstva (NACE Rev. 2, področja O, P in Q). Poleg tega Francija v raziskave vključuje le enote z desetimi ali več zaposlenimi, Danska pa zajema le enote s področja gospodarstva (NACE Rev. 2, področja B–N).

Od zadnjega poročila sta Italija in Malta začeli posredovati podatke o prostih delovnih mestih za podjetja vseh velikosti, vključno s tistimi z 1–9 zaposlenimi. S to potezo Malta zdaj zajema celoten obseg statistike prostih delovnih mest.

Preostali del poročila je sestavljen na naslednji način: V oddelku 2 je predstavljen napredek pri izvajanju uredbe o statističnih podatkih o prostih delovnih mestih v zadnjih 3 letih, v oddelku 3 je analiziran glavni učinek krize zaradi COVID-19 na statistične podatke o prostih delovnih mestih, medtem ko je v oddelku 4 ocenjena kakovost statistike prostih delovnih mest. Nazadnje so v oddelku 5 zaključki in predlagani načini za še učinkovitejše izpolnjevanje pričakovanj uporabnikov v prihodnosti.

2.Splošni napredek od zadnjega poročila

Od sprejetja zadnjega poročila leta 2019 ni bilo zakonodajnih sprememb.